Man oorleef 60 ure in die see, al kan hy nie swem nieTseng Lien-fa Foto: Taiwan-kuswag ŉ Man van Taiwan het wonderbaarlik 60 ure lank in die see oorleef, al kan hy nie swem nie, het plaaslike media Maandag berig. Tseng Lien–fa (42) was Vrydagoggend vroeg glo besig om babapalings op ŉ strand in Hualien te vang toe ŉ golf hom meegsleur het, het die United Daily News berig. Daar was glo ŉ drywende houtkisdeksel naby aan hom en Tseng het tot vroeg Sondagoggend hieraan vasgeklou. Daar is geen verduideliking waarom die kisdeksel in die see was nie. “Ek het net gedryf en gedryf,” het Tseng gesê. “Ek het gehoop dat ŉ verbygaande skip my sou sien.” Sterk golwe het hom uiteindelik 75 km verder by Taitung uitgespoel. Kuswagte het hom Sondagmiddag op die strand opgespoor. Volgens dokters is hy ontwater en het hy sere op sy arms opgedoen weens langdurige blootstelling aan die seewater. “Dit is ŉ wonderwerk dat hy by sy bewussyn gebly het al het hy 60 ure lank in die see bly dobber sonder kos en water,” het Chen Tien-su, ŉ dokter by Hualien-hospitaal, gesê. Tseng het glo palings gevang vir ekstra geld omdat sy verloofde volgende maand kraam. Hy het glo onderneem om nie meer vis te vang nie.